**מילים  לשבת**

**שער הנגב - ערב שבת, כ' בתמוז תשע"א, 22 ביולי 2011**

**שלום לחברות ולחברים,**

**מה המטרה?**

לו הבדיחה הזו לא הייתה עלינו, הייתי צוחק: ההצעה להוריד 10 אגורות לליטר ממחיר החלב לרפתנים (אותו "מחיר מטרה" שהרפתות שלנו מקבלות, מחיר שנקבע על פי מחירי החשמל, הגרעינים והמים ומפוקח על ידי ועדה מקצועית) משמעותה – חיתוך של שליש (!) מהרווח שיש בענף. זהו ענף שעבר רפורמה, שחייבה רק לאחרונה השקעות גדולות ברפתות חדשות ובהקפדה על איכות הסביבה. עשר האגורות הללו שוות כקליפת השום  עבור הצרכן הסופי, אך הן עולם ומלואו עבור הרפתנים, שצריכים להחזיר חובות וקצת גם להתפרנס. יתכבדו קובעי המדיניות ויחפשו את הפתרון המשמעותי הדרוש באזורי המחלבות וחברות השיווק, שם מצוי הכסף הגדול.

הנפגעות הגדולות מגזירת עשר האגורות צפויות להיות הרפתות המושביות הקטנות. חמישים יכינאים עלו השבוע לרגל לבירה והיו אורחי ח"כ חרמש, ראש הלובי החקלאי בכנסת. ככל שהדבר תלוי במופז, רוני בראון, שטרית, דליה איציק וח"כים נוספים מהאופוזיציה הראשית, שנפגשו עם חברי המושב מרובה הרפתות, הם יהיו לצידנו במאבק, שיש להניח שיגיע בסופו של דבר להכרעה בבית המחוקקים.

**קוטג' בכפר**

השבוע נפגשתי עם ארבעה פעילים מאגודת הסטודנטים ב"ספיר" שביקשו את עזרתי בנוגע למחירי הדיור בישובים. לצד ההסבר על קשיי הפרנסה, אביתר, מיטל, עידן וירון דיברו על אהבתם לאזור, על כך שזהו מקום שכיף לגור בו בזמן הלימודים ואולי לראות בו בית להמשך.

הסברתי לחברים הצעירים את האיסור שחל על המועצה ועל הישובים ליצור תיאום מחירים, מחשש לקרטל. חידדתי את העובדה שלראש רשות מקומית אין מעמד פורמלי מול בעלי הדירות, שמנהלים את עסקיהם הפרטיים ככל אזרח במדינה. עדכנתי על מאמצינו להקמת כפר הסטודנטים של איילים ביכיני, כפר היוצרים בברור חיל ולקליטת גרעין "יעל" בארז, פרויקטים שחלק מהוויתם – העמדת דיור נוח כספית לסטודנטים ולצעירים. בקשתי אותם לקחת בחשבון שההכנסות משכר הדירה שלהם לא מממנים טייקונים אלא מסייעות לרווחתם של מייסדי הקבוצים.

ראוי לקוות שבמסגרת הפתרונות וההקצאות הכספיות, שיתכן ויימצאו בגין גל המחאות הנוכחי, לא יפקד מקומם של הפריפריה ושל קו העימות. יש לי חשש שתוצרי מחאת הצעירים במרכז תפגע בנגב ובגליל, בניגוד לעקרונות התכנון והשכל הישר.

**כיף להיות חולה**

סיירתי במרפאת שירותי בריאות כללית בשדרות, הפעם לא כמטופל, אלא כאורחו של מנהל מחוז הדרום של השב"כ (שרותי בריאות כללית).

הרי עובדה שטוב להכיר, כלקוחות המרכז: זמן ההמתנה לתור במרבית מרפאות המומחים בשדרות קצר משמעותית משאר המרפאות במחוז והינו קצר באופן ניכר גם מן הממוצע הארצי.

**באופן מתמיד**

אך סיימנו לפני מספר שבועות את הפגישה עם מפקד מחוז הדרום של משטרת ישראל בהשתבחות כוללת על מיעוט האירועים הפליליים וכבר נחתו עלינו שלל פריצות לבתים וגניבות חקלאיות.

כמתנדב ב"מתמיד" של משמר הגבול, אני פונה אליכם, שתחושת המוגנות של המשפחה והשכנים חשובה לכם – התנדבו גם אתם ל"מתמיד". שכר המצווה, במקרה זה, אינה רק המצווה עצמה; המתנדבים זכאים - פרט לגאווה ול"קרביות" שעושה טוב בכל גיל (ומין) - גם להטבות ייחודיות של מועדון קרנות השוטרים.

בסוף אוגוסט יפתח קורס נוסף למתנדבים החדשים. דברו עם רס"ר יהודה בשארי, 050-7643117 או חי מייזלס, 050-6276225.

**מי בבית?**

בראשית השבוע ניהלנו, שי חרמש ואנוכי, קרב עיקש במזכירות התנועה הקיבוצית בה אנו חברים בסוגיית חוק ועדות הקבלה. ג'ומס, אבו, וולוולה וחברים אחרים טענו שהחוק גזעני ואין לתמוך בו בדיון בבג"צ. למי שלא מכיר את מציאות החיים בישובים בהם יש הרחבות, קבוצים שמנוהלים על ידי אגודות קהילתיות, הסברתי את החשיבות ואת הלגיטימיות של מיון המצטרפים ליישוב. הדגמתי זאת בבחירות שנעשו לאחרונה לאגודה המשותפת במפלסים: רק שני חברי קבוץ הגישו עצמם כמועמדים לוועדת ההנהלה של האגודה, אחד מהם נבחר לצד שבעה חברים מההרחבה. ההרכב האישי שנקבע מצוין ומבטיח התנהלות איכותית גם בעתיד; אך, דווקא דוגמא זו יכולה להבהיר עד כמה חשוב לנו לעמוד על משמר המיון של המשתכנים, שהינם שותפים מלאים לרוב גזרות החיים הקהילתיות והמוניציפאליות.

ולא, אין למיון שום קשר עם גזענות; במפלסים ובשכונות אחרות תמצאו בני כל הדתות, מגוון הרכבים משפחתיים, העדפות מיניות, ותק בארץ, אמונות ומוצא עדתי. אגב, בהצבעה בסיום הדיון בתנועה הפסדנו אבל נדמה לי שעמדתנו, המובנת לנו מאליה, הובהרה היטב לכולם.

**שבת שלום, אלון**

**אלון שוסטר**

 **נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)